Пиратите од Карибите: На крајот на светот

''Пиратите од Карибите: На крајот на светот'' (|Pirates of the Caribbean: At World's End) — американски епски фантастичен филм од 2007 г., во режија на Гор Вербински, произведен од Џери Брукхајмер, а напишан од сценаристите Тед Елиот и Тери Росио. Како непосредно продолжение на ''Пиратите од Карибите: Ковчегот на мртовецот'' (2006), тоа е третото продолжение од серијалот филмови ''Пиратите од Карибите''. Настаните се случуваат неколку месеци по ''Ковчегот на мртовецот.'' Приказната започнува со итно пребарување и спасување на капетанот Џек Спароу, заробен на крајот на светот, и свикување на Советот на братството во војната против Британската источноиндиската компанија. Во непријатен сојуз, Вил Тарнер, Елизабет Свон, Хектор Барбоса и екипажот на „Црниот бисер“ го спасуваат Џек и се подготвуваат за битка со лордот Катлер Бекет, кој го управува Дејви Џонс и „Летечкиот Холанѓанец“.
Во 2011 г., било објавено одделно продолжение, ''Пиратите од Карибите: Во непознати води''. Во 2017 г., било објавено непосредно продолжение на ''На крајот на светот'' — ''Пиратите од Карибите: Одмаздата на Салазар''.
1 Содржина
Сега кога има контрола врз океаните, лорд Катлер Бекет ги погубува сите што се поврзани со пиратството во Порт Ројал и му наредува на Дејви Џонс да ги уништи сите пиратски бродови. Осудените затвореници пеат посебна песна за да ги соберат деветтемина пиратски господари од целиот свет во Заливот на Бродоломите, каде ќе се одржи Советот на братството и ќе се разгледа заканата што ја претставува Бекет. Бидејќи еден од господарите, Џек Спароу, не именувал наследник пред да биде повлечен во скривалиштето на Дејви Џонс, Хектор Барбоса, Вил Тарнер, Елизабет Свон, Тија Далма и преживеаната екипа на „Црниот бисер“ решаваат да го спасат.
Во Сингапур, екипажот се среќава со пиратскиот господар Сао Фенг, кој има навигациски карти, и на нив напаѓа Британската источноиндиска компанија. За време на битката, Вил тајно се согласува да му го предаде Џек на Фенг во замена за „Бисерот“, со намера да го искористи за да го спаси татко си од „Летечкиот Холанѓанец“.
Екипажот преминува во Скривалиштето, го спасува Џек и го враќа „Црниот бисер“. За време на пловидбата, тие среќаваат чамци со мртви души, вклучувајќи го и таткото на Елизабет, гувернерот Свон, кој бил погубен од Бекет. Божицата Калипсо му наредила на Дејви Џонс да ги води душите на загинатите на море во задгробниот свет; на секои десет години му било дозволено да се симне на копно и да биде со својата сакана, но кога таа не се појавила, тој ја прекршил должноста и бил проколнат, претворајќи се во чудовиште. Оној што ќе го убие Џонс, прободувајќи му го срцето, ќе мора сам да стане новиот капетан на „Холанѓанецот“.
Откако се враќаат во светот на живите, „Бисерот“ застанува на остров за да се снабди со свежа вода, но екипажот е нападнат од луѓето на Сао Фенг и Бекет. Додека Џек тајно преговара со Бекет за својата слобода, Елизабет ја предаваат на Фенг, кој верува дека таа е Калипсо, додека остатокот од екипажот патува кон Заливот на Бродоломите со „Бисерот“. Џек го исфрла Вил од бродот како дел од планот да преземе контрола над „Холанѓанецот“. Сао Фенг ѝ открива на Елизабет дека првиот Совет на братството ја затворил Калипсо во човечко тело откако нејзиниот љубовник Дејви Џонс ја предал; Фенг планира да ја ослободи за да го победи Бекет. За време на нападот на Џонс, Фенг е смртно ранет и ја именува Елизабет за своја наследничка и нов пиратски господар. Елизабет и екипажот се заробени на „Холанѓанецот“, каде што откриваат дека Бутстрап Бил поради проклетството почнува да го губи разумот. Адмирал Џејмс Норингтон ја ослободува Елизабет и нејзината екипа од „Холанѓанецот“, но загинува од раката на Бутстрап Бил.
Бекет го спасува Вил и му кажува на Џонс за бегството на Џек од Скривалиштето, дознавајќи истовремено дека Џонс му дозволил на првиот совет да ја зароби Калипсо, која всушност е Тија Далма. „Бисерот“ пристигнува во Заливот на Бродоломите, каде што Барбоса се обидува да го убеди Советот да ја ослободи Калипсо, додека Елизабет бара да му се спротивстават на Бекет. Чуварот на пиратскиот кодекс, капетан Едвард Тиг, таткото на Џек Спароу, му кажува на советот дека војна може да објави само кралот на пиратите, избран од господарите. За да се избегне застојот, при што секој господар гласа за себе, Џек гласа за Елизабет, и со мнозинство од еден глас таа станува првата кралица на пиратите. Елизабет, Џек, Барбоса, Бекет, Џонс и Вил започнуваат преговори, разменувајќи го Вил за Џек. Барбоса ја ослободува Калипсо, но кога Вил ѝ го открива предавството на Џонс, таа исчезнува и создава огромен водовртеж, одбивајќи да помогне на која било страна.
„Бисерот“ и „Холанѓанецот“ се борат во водовртежот. За време на битката, Барбоса, како капетан, ги венчава Елизабет и Вил. На „Холанѓанецот“, Џек и Џонс се борат за срцето на Џонс. Откако Џонс смртно го ранува Вил, Џек му помага да го прободе срцето на Џонс со скршен меч, убивајќи го. Џек и Елизабет се спасуваат од „Холанѓанецот“, кој тоне. Кога бродот на Бекет, „Решителниот“, започнува борба со „Бисерот“, од морето се издигнува „Холанѓанецот“, сега под заповедништво на Вил, а неговата екипа е ослободена од проклетството. Двата пиратски брода го уништуваат „Решителниот“, убивајќи го Бекет, додека неговата армада се повлекува, изгубувајќи ја волјата за борба. Бидејќи на Вил му е судено да ги води душите на загинатите по море во задгробниот свет, тој и Елизабет се збогуваат. Вил заминува на „Холанѓанецот“, оставајќи ја Елизабет бремена со неговото срце во ковчегот. Барбоса повторно го краде „Бисерот“ за да го пронајде Изворот на Младоста, но открива дека Џек ја украл картата. Џек заминува од Тортуга со мал чамец во потрага по изворот.
Во сцената по одјавната шпица, десет години подоцна, Елизабет и нејзиниот син гледаат како Вил се враќа кај нив на „Холанѓанецот“.
2 Улоги
Џони Деп, капетан Џек Спароу
Џефри Раш, капетан Хектор Барбоса
Орландо Блум, Вилијам „Вил“ Тарнер
Кира Најтли, Елизабет Свон
Џек Давенпорт, адмирал Џејмс Норингтон
Бил Нај, Дејви Џонс
Џонатан Прајс, гувернер Ведерби Свон
Кевин Макнали, Џошами Гибс
Ли Аренберг, Пинтел
Макензи Кук, Рагети
Дејвид Бејли, Котон
Стелан Скарсгорд, „Бутстрап Бил” Тарнер
Том Холандер, лорд Катлер Бекет
Наоми Харис, Тија Далма
Мартин Клеба, Марти
Чоу Јун Фат, капетан Сао Фенг
Гасан Масуд, капетан Аманд
Кит Ричардс, капетан Едвард Тиг